Document ID: 32005R0931

KOMISSION ASETUS (EY) N:o 931/2005,
annettu 6 päivänä kesäkuuta 2005,
muiden kuin kahdenvälisten sopimusten, pöytäkirjojen tai muiden järjestelyjen taikka muiden yhteisön erityisten tuontimenettelyjen soveltamisalaan kuuluvien tiettyjen kolmansien maiden tekstiilituotteiden tuontiin sovellettavasta yhteisestä menettelystä annetun neuvoston asetuksen (EY) N:o 517/94 liitteiden I, II, III B ja VI muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muiden kuin kahdenvälisten sopimusten, pöytäkirjojen tai muiden järjestelyjen taikka muiden yhteisön erityisten tuontimenettelyjen soveltamisalaan kuuluvien tiettyjen kolmansien maiden tekstiilituotteiden tuontiin sovellettavasta yhteisestä menettelystä 7 päivänä maaliskuuta 1994 annetun neuvoston asetuksen (EY) N:o 517/94 (1) ja erityisesti sen 28 artiklan,
sekä katsoo seuraavaa:
(1)
Tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta 7 päivänä syyskuuta 2004 annetun komission asetuksen (EY) N:o 1810/2004 (2) antamisen vuoksi on tarpeen muuttaa myös asetuksen (EY) N:o 517/94 liite I.
(2)
Euroopan yhteisö ja Serbian tasavalta ovat tehneet tekstiilituotteiden kauppaa koskevan sopimuksen, ja sen vuoksi Serbian tasavalta kuuluu tiettyjen kolmansista maista peräisin olevien tekstiilituotteiden tuontiin sovellettavasta yhteisestä menettelystä 12 päivänä lokakuuta 1993 annetun neuvoston asetuksen (ETY) N:o 3030/93 (3) soveltamisalaan. Viittaukset Serbian tasavaltaan on siksi poistettava asetuksen (EY) N:o 517/94 liitteistä II, III B ja VI. Sitä vastoin sekä Montenegron tasavalta että Kosovo, sellaisena kuin se määritellään 10 päivänä kesäkuuta 1999 tehdyssä Yhdistyneiden Kansakuntien turvallisuusneuvoston päätöslauselmassa 1244, muodostavat erilliset tullialueet ja niihin on sen vuoksi oltava omat viittaukset kyseisen asetuksen liitteissä II, III B ja VI. Montenegron tasavallalle ja Kosovolle vahvistettiin siksi uudet kiintiötasot niiden väestömäärän perusteella, joka katsottiin kaikkein soveltuvimmaksi arviointiperusteeksi.
(3)
Sen vuoksi asetus (EY) N:o 517/94 olisi muutettava vastaavasti. Selkeyden vuoksi liitteet I, II, III B ja VI olisi korvattava kokonaan.
(4)
Tässä asetuksessa säädetyt toimenpiteet ovat asetuksen (EY) N:o 517/94 25 artiklalla perustetun tekstiilikomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 517/94 liitteet I, II III B ja VI tämän asetuksen liitteen mukaisesti.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä heinäkuuta 2005.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä kesäkuuta 2005.

Labels: 18
3
1